UPRS Sklep I U 19/2023-10
Datum: 2023-05-08T02:00:00.000+02:00
ecli: ECLI:SI:UPRS:2023:I.U.19.2023.10
sodisce: Upravno sodišče
oddelek: Upravni oddelek
podrocje: CIVILNO PROCESNO PRAVO - UPRAVNI SPOR
institut: upravni spor - tožnik v tujini - nepopolna tožba - pooblaščenec za sprejem pisanj - zavrženje tožbe

## Jedro

Rok za imenovanje pooblaščenca za sprejemanje pisanj v Republiki Sloveniji se je iztekel 14. 4. 2023. Tožeča stranka do tega dne pooblaščenca za sprejemanje pisanj v Republiki Sloveniji ni imenovala. Sodišče je zato tožbo zavrglo.

## Izrek

I. Tožba se zavrže. II. Začasni zastopnik za sprejemanje pisanj A. A., ..., je dolžan ta sklep poslati tožeči stranki.

## Obrazložitev

1. Sodišče je 6. 1. 2023 prejelo tožbo, s katero je tožeča stranka nasprotovala odločitvi o zavrnitvi njene zahteve za določitev statusa rezidenta Slovenije v skladu z Zakonom o dohodnini (v nadaljevanju ZDoh-2) za leto 2021. **K I. točki izreka**

2. Po prvem odstavku 22. člena Zakona o upravnem sporu (v nadaljevanju: ZUS-1) se v upravnem sporu uporabljajo določbe zakona, ki ureja pravdni postopek, kolikor ZUS-1 ne določa drugače. Zakon, ki v Republiki Sloveniji ureja pravdni postopek, je Zakon o pravdnem postopku (v nadaljevanju: ZPP).

3. Tožeča stranka, ki je v tujini, pa nima pooblaščenca v Republiki Sloveniji, mora ob vložitvi tožbe imenovati pooblaščenca za sprejemanje pisanj v Republiki Sloveniji. Če tega ne stori ob vložitvi tožbe, imenuje sodišče na njene stroške začasnega zastopnika, upravičenega za sprejemanje pisanj. Po njem naloži tožeči stranki, da v določenem roku imenuje pooblaščenca za sprejemanje pisanj v Republiki Sloveniji. Sodišče tožbo zavrže, če tožeča stranka v danem roku tega ne stori. Sklep o zavrženju tožbe se tožeči stranki vroči po imenovanem začasnem zastopniku (prvi odstavek 146. člena ZPP).

4. S sklepom I U 19/2023-7 z dne 13. 3. 2023 je naslovno sodišče tožeči stranki postavilo začasnega zastopnika, upravičenega za sprejemanje pisanj. Med drugim je bila tožeča stranka dolžna v 30 dneh od vročitve (začasnemu zastopniku za sprejemanje pisanj) imenovati svojega pooblaščenca za sprejemanje pisanj v Republiki Sloveniji. Omenjeni sklep je vseboval tudi opozorilo, da bo sodišče njeno tožbo zavrglo, če v danem roku tega ne bo storila (listovna številka spisa 10).

5. Začasnemu zastopniku, upravičenemu za sprejemanje pisanj, je bil ta sklep vročen 15. 3. 2023. Naslednji dan je zato začel teči rok za imenovanje pooblaščenca za sprejemanje pisanj v Republiki Sloveniji. O tem je bila tožeča stranka obveščena. Začasni zastopnik, upravičen za sprejemanje pisanj, je sklep poslal tožeči stranki 15. 3. 2023. V spremnem dopisu jo je izrecno opozoril na začetek teka roka. Iz vročilnice v spisu je vidno, da je to sodno pisanje prejela 21. 3. 2023. 6. Tako se je rok za imenovanje pooblaščenca za sprejemanje pisanj v Republiki Sloveniji iztekel 14. 4. 2023. Tožeča stranka do tega dne pooblaščenca za sprejemanje pisanj v Republiki Sloveniji ni imenovala. Sodišče je zato tožbo zavrglo (I. točka izreka tega sklepa; prvi odstavek 146. člena ZPP in prvi odstavek 22. člena ZUS-1).1 **K II. točki izreka**

7. Tožeča stranka po sodišču znanih podatkih prebiva v Bosni in Hercegovini, v Republiki Sloveniji pa ni imenovala pooblaščenca za sprejemanje pisanj za ta sodni postopek. Sodišče ji bo zato pričujoči sklep vročilo po začasnemu zastopniku, upravičenemu za sprejemanje pisanj, A. A., ... Začasni zastopnik ji je ta sklep dolžan poslati (II. točka izreka tega sklepa).

1 Primerjaj sklep Vrhovnega sodišča Republike Slovenije I Up 211/2017 z dne 7. 2. 2018.